钦定古今图书集成/方舆汇编/边裔典/第040卷 > 江南经略 > 《潮候利害论》
## 钦定古今图书集成/方舆汇编/边裔典/第040卷 > 江南经略 > 《潮候利害论》

“倭性狡猾，最善设伏用术以诱我师。若将领得人，勿
与轻战；先令探兵搜伏而不受其诱，贼计穷矣。”向来
我师取败，多在于此；然此犹或有知防范者。至于潮
候一节，自非生长海滨之民与贼相角，未有不因之
以覆败。何也？苏、松海滩与温、台、闽、广不同，温、台、闽、广
海水深洼，直抵海岸，艨艟巨舰可以逼岸而泊；苏、松
则不然。其内洋也，则多伏沙暗涂，随潮长落，以为隐
见，非本洋沙船沙民，辄易胶浅。一胶浅矣，篙橹帆樯
俱无所施，船不能动。或风猛而为怒涛冲覆，或风恬
而俟后潮飘发，患莫甚焉。其海滩也，则涂泥平衍，以
渐而卑。潮至时小舟可以傍岸，大舟必须稍远停泊；
潮退时滩涂呈现。岸与海水相去或二三里、或六七
里、或十里有奇。初泊之舟，高阁于干涂，须俟后潮方
得浮脱。其潮候也，每一昼夜去来二度，迟早不同。其来也，瞬目之间，干涂即成巨浸，骤于奔马，迅于鞭霆，
人不及避。故苏、松之人离海稍远，即不能知其候，况
客兵乎？往岁朝廷命将平倭，大参许天伦提兵自河
南来，副宪周臣提兵自山东来，曹、许二游击提兵自
真定来，会师海上，约战柘林之南，平沙衍涂，旷如陆
地，卒遇潮至，倭知预备，而四师皆陷，仅存将领。此固
客兵不谙地利之故，而亦四将远来，不用土人以为
耳目乡导。我吴守土把港之官，坐视而不之告，均有
罪焉。呜呼！此殷鉴不远者也。潮汐者，天地之呼吸也。
万古有此海，则万古有此潮汐；潮汐之候，岂特水兵、
海战之所当知；海岸行师，殆有不可忽焉者乎？